ลือหึ่ง! ก.ล.ต.จ่อเชือด “มนตรี” บกพร่องเรื่อง “คอมพลายแอนซ์” กดหุ้น MBKET ร่วงติดฟลอร์
ลือหึ่ง! ก.ล.ต.จ่อเชือด "มนตรี" บกพร่องเรื่อง "คอมพลายแอนซ์" กดหุ้น MBKET ร่วงติดฟลอร์
5 มิ.ย. 2561

แหล่งข่าวในตลาดหลักทรัพย์เปิดเผยข้อมูลกับ “ข่าวหุ้นธุรกิจออนไลน์” ว่า ในวันนี้ (5 มิ.ย.2561) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ทำการสอบสวน นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) หรือ MBKET จากกรณีที่บริษัทฯ มีระบบควบคุมความเสี่ยงภายในไม่ผ่านเกณฑ์มาตรฐานบริษัทหลักทรัพย์ (Minimum Requirement) อาทิเช่น การปล่อยมาร์จิ้น (Margin) ให้กับลูกค้า
โดยปัญหาดังกล่าวเกิดจากงานด้านการควบคุมการทำงานของพนักงาน (Compliance) ไม่เป็นไปตามระเบียบขั้นตอนตามที่ ก.ล.ต.และตลาดหลักทรัพย์แห่งประเทศไทย (ตลท.) ได้กำหนดเอาไว้ ซึ่งขณะนี้ก.ล.ต.อยู่ระหว่างขั้นตอนการเสนอต่อคณะกรรมการเปรียบเทียบเพื่อพิจารณาเปรียบเทียบความผิดของนายมนตรีต่อไป
“ก.ล.ต.ได้มีการแจ้งเตือนแก่ นายมนตรี ในฐานะผู้บริหาร บล.เมย์แบงก์ กิมเอ็งฯ ในประเด็นดังกล่าวตั้งแต่ปี 2560 แต่นายมนตรี  กลับไม่ได้ทำการดู และควบคุมให้เป็นไปตามเกณฑ์ของบริษัทหลักทรัพย์แต่อย่างใด โดยขณะนี้ทาง ก.ล.ต.สอบสวน นายมนตรี เป็นที่เรียบร้อยแล้ว และอยู่ระหว่างขั้นตอนการเสนอบทลงโทษความผิดของนายมนตรี” แหล่งข่าวเผย
นอกจากนี้ แหล่งข่าวรายดังกล่าวเปิดเผยอีกว่า ปัญหาระบบควบคุมความเสี่ยงภายในดังกล่าวได้เกิดขึ้นหลังจาก นางบุญพร บริบูรณ์ส่งศิลป์ อดีตผู้บริหาร MBKET ได้แยกตัวออกไปบริหาร บริษัทหลักทรัพย์ หยวนต้า (ประเทศไทย) ในตำแหน่งประธานเจ้าหน้าที่บริหาร โดยขณะนั้น MBKET มีการกล่าวหาว่ามีการใช้ข้อมูลเพื่อดึงพนักงานไปร่วมงานกับ บล.หยวนต้า จำนวนมากและทำให้ลูกค้าย้ายบัญชีซื้อขายหุ้นตามพนักงานกลุ่มดังกล่าวจนส่งผลเสียหายกับ MBKET ในเรื่องของการควบคุมความเสี่ยงตามมา
ทั้งนี้ จากการตรวจสอบข้อมูลของ “ข่าวหุ้นธุรกิจออนไลน์” พบว่า ก่อนหน้านี้ ในกรณีของผู้บริหารบริษัทหลักทรัพย์รายหนึ่งละเลยการตรวจสอบดูแลระบบงานในการทำความรู้จักลูกค้า และตรวจสอบข้อเท็จจริงเกี่ยวกับลูกค้า และการกำกับดูแลการทำธุรกรรมของลูกค้า (Know Your Customer / Customer Due Diligence : KYC/CDD)
โดยขณะนั้น ทางก.ล.ต.ได้กล่าวโทษโดยพักการให้ความเห็นชอบเป็นบุคลากรในธุรกิจตลาดทุน 2 ปี ฐานละเลยตรวจสอบดูแลข้อเท็จจริงลูกค้า หลังเคยพบความผิดและเตือนบริษัทและให้แก้ไขมาแล้วในปี 57 อย่างไรก็ตามในกรณีของ นายมนตรี อาจเป็นข้อหาที่เบากว่า จึงคาดการณ์ว่า จะถูกกล่าวโทษและเปรียบเทียบปรับในจำนวนที่น้อยกว่ากรณีข้างต้น
อย่างไรก็ตาม ประเด็นดังกล่าวทำให้นักลงทุนเกิดความกังวลและทำการเทขายหุ้นออกมา ส่งผลราคาหุ้น MBKET ปรับตัวลดลงอย่างหนักจนลงไปทำจุดต่ำสุดที่ระดับ 12.40 บาท ซึ่งเป็นราคาต่ำสุดของวัน (Floor)